
Kortárs képzőművészeti alkotások a sepsiszentgyörgyi Szent Gellért- és Krisztus Király-templomban

Mennyre nyíló ablakok
Kortárs képzőművészeti alkotások a sepsiszentgyörgyi
Szent Gellért- és Krisztus Király-templomban
Az égi és a földi szféra metszéspontjaként a templomokban található képzőművészeti alkotások mintegy hidat képeznek a transzcendens és az immanens világ között. Didaktikus egyértelműség és misztikus elvontság közti finom határvonalon egyensúlyoznak a sepsiszentgyörgyi Szent Gellért- és Krisztus Király-templomban található munkák is. Ebben a két 20-21. század fordulóján épült római katolikus templomban egyaránt mutatkozik meg a geometrikus és a szürreális formák misztikuma valamint a tradíciókeresés, a katolikus egyház és a hívők hagyománytisztelete. A Szent Gellért-templomban Jecza Péter és Hervai Zoltán alkotásai kaptak helyet, míg a Krisztus Király-templomban Hervai Katalin munkái figyelhetők meg. Amellett, hogy a műalkotások a transzcendens misztérium megmutatására törekednek, mindekét templomban megfigyelhető a magyar szentek hangsúlyos jelenléte. Míg a korábban épült Szent Gellért-templom titulusa utal az államszocializmussal való szembeszállásra, a katolikus hit terjesztésének jelentősége, addig Hervai Katalin szentképei a rendszerváltást követő nemzeti érzület megerősödésével függenek össze. A tanulmány célja, hogy bekapcsolja a templomokban található stációkat, szentképeket, oltárképeket a sepsiszentgyörgyi születésű művészek eddigi életművébe. A templom szakrális közege olyan sajátos kontextusba helyezi a képzőművészeti alkotásokat, ami által elengedhetetlenné válik, hogy a munkákat ebben a környezetben vizsgáljam. Az alkotások részletes elemzése, a lehetséges ikonográfiai minták keresése mellett, tehát különös figyelemmel követem, azt hogy miként rezonálnak a munkák a templom belső terével, hogyan illeszkednek be ebbe a világba. 



